**Компютърните игри в предучилищна възраст – за и против**

Изготвил: Вярка Рангелова, старши учител в ДГ №2 „Знаме на мира“

Компютърните игри са интересни както за децата, така и за възрастните. Всички обичат да играят на своите любими стратегически, екшън или друг вид игри.

За децата в предучилищна възраст е много полезно да играят на компютърни игри. Но е задължително игрите да са подбрани съобразно възрастта им. Не бива да включват насилие под каквато и да е форма, не бива да подтикват към нарушаване на добрия тон, моралните норми или правилата на поведение в обществото.

Подходящи за децата са образователните компютърни игри – с тяхна помощ ученето става забавно и желано занимание. Добре е такива игри да присъстват и в детската градина. Освен, че усвояват определени умения, формират представи, усъвършенстват вече усвоените знания, тези игри подпомагат и развитието на мисленето, речта, повишават емоционалната интелигентност на децата, подобряват координацията око-ръка като могат да предоставят на детето и още много други ползи, например подобряване на социализацията и комуникацията между децата, разширяване на областите на детския интерес и др.

Добре подбраните игри могат да донесат единствено ползи за развитието на децата.

Друг аспект на този проблем е мярката. Важно е да се внимава с продължителността на игрите с компютъра, защото прекаляването с игри на компютър, таблет или телефон може да причини дискфомфорт на детето. Възможно е то да изпита боцкане в очите, да се превъзбуди и да започне да нервничи или да увреди зрението си.

Всяко прекаляване трябва да се избягва, за да се осигури здравословна среда на обучение на детето. Това не означава, че можем да разчитаме на компютърните игри само отвреме-навреме. Напротив, те могат да са част от ежедневието на децата, но не бива продължителността на престоя пред компютъра да надвишава безопасните 20 – 30 минути, за да можем да извлечем ползи, без да нанасяме вреда.